6
Garam Narunggan Isu Wain i Gubuꞌ Sabat
(Matiu 12:1-8; Markus 2:23-28)
1 Gubuꞌ Sabat mangan da Yisu irut riban atsungꞌa gin iyung wasaꞌ i gum wit mangan. Da riban atsungꞌa gin ituru wit nidzun fain da isisa gangan i bangin da iga i nidzun.+ 2 Da garam Farisai fain igutin, “Ibianungꞌ da agam yis nan faidagin udziꞌ i nanga gum turuda wit da gubuꞌ Sabat?”
3 Da Yisu ini ribarangan nanggan mungaꞌ, “Agam ini nan ibi agam mamida i faringꞌa nan i nam Tafit da gan garaman nangan da gubuꞌ ribarangan mangits rutan ugu. 4 Arangan yatangꞌ Anutu ungaran* da iyu bret tsarada suda mararam da igan, da irim fain da gan garaman iga impruꞌ. Nam gadan igi garam pumuꞌa Anutu wain ruas runggan angu gan gadan da Anutu nanggan faidagin ipaꞌ nan i garam utaꞌ anungꞌ gadan u.”+ 5 Da Yisu itip ini, “Garam Narunggan isu wain i gubuꞌ Sabat.”
Yisu Itip Garam Bangin Idaum da Gubuꞌ Sabat
(Matiu 12:9-14; Markus 3:1-6)
6 Da gubuꞌ Sabat mangan da Yisu yatangꞌ ungar mpruꞌa ruan gin da ifis i nan. Da garam manga bangi bini mampan impa wasaꞌ impruꞌ. 7 Da Farisai da garam gudzupuꞌ i nan faidagin isau sanab i dzura nan i raruda Yisu. Ibinigi da ribarangan irarab Yisu ragun, i bida tipa garam rinin gingꞌan da gubuꞌ Sabat igi. 8 Da bitsintaꞌ Arangan iwaꞌ da ribarangan maran furan gan igi sib. Ibinigi da Arangan ini da garam bangin watsiang igi, “Wauriꞌ da wamunti rib santan maran.” Da arangan imunti iyab rib santan maran. 9 Da Yisu ini da ribarangan, “Dzi ni guta i agam, Anutu nanggan faidagin ini agi nanga nam idzuwai da gubuꞌ Sabat, nanga bini i garam ma nanga maisan gin, rima garam sib i mpada maran taꞌan ma isa garam funub?” 10 Arangan irarab ribigi maran iba fan da ini da garam igi, “Watatu banginggam.” Da arangan inang ibinigi, da arangan banginggan itip iwaꞌ bini. 11 Da bitsintaꞌ rib Farisai da garam gudzupuꞌ nugun itsakia iyus da impruꞌ ruan ini nan i nanga bida anungꞌ i Yisu.
Yisu Ipiriangꞌ Gan Aposelan
(Matiu 10:1-4; Markus 3:13-19)
12 Gubuꞌ igi gan mangan da Yisu ifa mamai i udagin da iyu idziang manga santan i udagin da Anutu. 13 Pisa tataꞌ mangan da Arangan inuꞌ gan riban atsungꞌa gin santan impruꞌ da ipiriangꞌ 12 angu da irim bingan aposel† rutin: 14 manga Saimon, aru Arangan faringꞌa Petrus in, da Andru, Petrus rainggan, da Dzems, Yowanis, Filip, da Bartolomiu, 15 Matiu, Tomas, da Dzems, Alfius narunggan, da Saimon, faringꞌa Dzelot‡ in, 16 da Yudas, Dzems narunggan, da Yudas Iskariot, aru nida Yisu wasi da garam ipiap.+
Utup Tsiraꞌ Irut Yisu Impai
(Matiu 4:23-25; Markus 3:7-12)
17 Da Yisu irut ribarangan impruꞌ ruan iruꞌ ifa munti bump mangan. Da riban atsungꞌa gin utup tsiraꞌ da garam ampi tsiraꞌ bingan mingꞌa Yudia santan, mingꞌa Yerusalem, da mingꞌa uruts ringan Taiya da Saidon iwaꞌ impruꞌ. 18 Santan igi iba i ringanta i Arangan da Arangan tipa ribigi rininggan dauman. Da Arangan itip rib santan marapayam maisan yantsangan iwaꞌ bini. 19 Da garam santan yintsaꞌ i gifa Arangan, i wain nampang iwaꞌ imingꞌ Arangan da inang ribarangan santan idaum.
Nan Nugun Tsiaꞌan da Tsauꞌa i Ruan
(Matiu 5:3-12)
20 Yisu irarab riban atsungꞌa gin da ini,
“Agam aru sauda runggam ani, nugum watsiaꞌ,
i agam bungꞌ ampa wasaꞌ i Anutu nanggan mpada tayangꞌ gan garaman.
21 Agam aru mpada mangits da aruani, nugum watsiaꞌ,
i agam bungꞌ asuf.
Agam aru ranga maragurun da aruani, nugum watsiaꞌ,
i agam bungꞌ arubungꞌ.
22 Nugum watsiaꞌ da gubuꞌ garam buginda agam da siata agam rai da rima ub i agam da tsanganda agam binganggam maisan, i wain, agam yatsungꞌ Garam Narunggan. 23 Gubuꞌ nam bida nigi waꞌan da agam da nugum watsiaꞌ da watup da wangump farab angu gin. I agam bungꞌ ayu mungaꞌ gan tsiraꞌ bingan namingꞌ gunungun. I ribigi rumpun rusan inang ibinigi i profet ruas mungꞌ.
24 Agam garam nam bunump yusan, watsauꞌ i runggam,
i agam iwaꞌ da nanggam mpada bini sib.
25 Agam garam sufa bini i nam gadan da aruani, watsauꞌ i runggam,
i agam bungꞌ ampa mangits.
Agam garam rubungꞌan da aruani, watsauꞌ i runggam,
i agam bungꞌ arang nagampun runggam.
26 Agam aru rib santan tsarifan ugu, watsauꞌ i runggam, i ribarangan rumpun rusan inang ibinigi i profet umpur.
Maram Wari i Garam Ipiapam
(Matiu 5:38-48)
27 “Da bitsintaꞌ dzi nani da agam aru ringanta i dzi nabiani, maram wari i garam ipiapam, da wanang bini i rib buginda agam. 28 Da waugin da wagut i Anutu i nanga bini i rib pupuarapan da agam da rib nanga maisan i agam.+ 29 Bida manga puaka u giam marafaingꞌ da waitam i marafaingꞌ nafa rutin, ma bida manga uda u saketam, da anungꞌ miminda i siotam u.+ 30 Rib santan guta agu i uda u nanggam idzuwai da warim rutin. Da bida manga uda u nanggam fain da anungꞌ rima udzungꞌ i tipa udan u.+ 31 Sanab idzuwai agam nida rib fain nangan da agam, da wanang da ribigi mungꞌ raiyi.
32 “Bida agam maram arida i rib fain maran arida i agam, da manga butsarifa agam in? I garam asub maran yari i garam maran arida gin ibinigi.+ 33 Bida agam nanga bini i rib nanga bini i agam, da manga butsarifa agam in? I garam asub inang sanab bida nigi impruꞌ.+ 34 Da bida agam rima nam da ribagam maram fura i uda nam mungaꞌ gin, da manga butsarifa agam in? I garam asub irim nam da garam asub fain i uda nam mungaꞌ gin ibinigi. 35 Da bitsintaꞌ maram wari i garam ipiapam, da wanang bini i ribarangan. Da warim nam rutin, da maram anungꞌ fura i tipa uda nam igi mungaꞌ gan u. Atsungꞌa uwayant bida nigi da agam bungꞌ awaꞌ da nam mungaꞌ tsiraꞌ bingan, da agam bungꞌ asu Anutu Mpada Wagungꞌ narun rusan, i Arangan isu maraampi da garam maisan da mamida i nida dangki rutin.+ 36 Wasu maraampi da rib fain nabi agam Ramanggam isu maraampi da agam.+
Anungꞌ Raruda Rib Fain
(Matiu 7:1-5)
37 “Anungꞌ raruda garam fain; agam nanga bida nigi da Anutu wasangꞌ i raruda agam. Da anungꞌ tsanganda garam fain maisan da nida nan asubin; agam nanga bida nigi da Anutu wasangꞌ tsanganda agam maisan. Wasiat garam fain nanggan maisan rai da Anutu bungꞌ asiat agam nanggam maisan rai nabinigi. 38 Warim nam da rib fain, da bida agam nanga bida nigi, da agam bungꞌ awaꞌ da nam igi mungaꞌ gan nayus, da bungꞌ afungꞌ wasi da nayats ruan. Nam igi bungꞌ awaꞌ da agam nasangꞌ ampap idzuwai agam riman da rib fain.”+
39 Da Yisu itip ini nan raman mangan ibiani, “Amaꞌ, isangꞌ garam maran gampaman mangan mungꞌa i maran gampaman mangan? Imaꞌ! Iruꞌrun igi bungꞌ aruaꞌ ntsuf! 40 Da mamaꞌ atangꞌan anungꞌ isangꞌ i yusa kidungwaga gan. Da bitsintaꞌ rib santan ntsupa guman atangꞌan sib da bungꞌ asangꞌ gan kidungwaga gan.
41 Ibianungꞌ da u tsanga gai pupumuts mingꞌa u rainggam maranggan, da u maram wafur dubung mingꞌa sib i u maranggam? 42 Ibianungꞌ da u ni da rainggam ibiani, ‘Raingꞌ, wanang da dzi nadziwar i gai pupumuts mingꞌa u maranggam,’ da bitsintaꞌ u anungꞌ itsangan dubung mingꞌa sib i u maram u? U garam umpur nifun nida nan angu, watus dubung mingꞌa u maranggam mungꞌ raiyi, ida u maram bungꞌ adzidziwan i siata gai pupumuts rai i rainggam maran.
Gai da Nidzunggan
(Matiu 7:15-20; 12:33-37)
43 “Gai bini anungꞌ ikap nidzun maisan ma gai maisan anungꞌ ikap nidzun bini u, imaꞌ. 44 Garam isruꞌ i gai santan angu iyab i gan nidzunggan. Garam anungꞌ iyu gai fik nidzun i gantsuats u, ma wain nidzun i gai maradantang u. Imaꞌ. 45 Nam bini sisungꞌa mingꞌa garam bini wangun isu wain i sanab bini santan nangan. Da nam maisan sisungꞌa mingꞌa garam maisan wangun isu wain i sanab maisan santan nangan. Nan idzuwai garam nida i nifun da isantingꞌ i wangunggan.
Garam Uwayant da Uwayant Maꞌan Nanggan Rima Ungar
(Matiu 7:24-27)
46 “Ibianungꞌ da agam ifaringꞌ dzi, ‘Nifutsarif, Nifutsarif,’ da agam anungꞌ yatsungꞌ dzi nanggangꞌ? 47 Dzi bungꞌ asantingꞌ agam i nan nayab i garam badan da dzi da ringanta i dzi nanggangꞌ da yunga atsungꞌa gin. 48 Garam igi isangꞌ garam rafa intap ruꞌan da antungꞌa ungar yaba tauf babampafan i gifa ufiak. Da gubuꞌ mpui fur yaban, da iyut ungar igi, da bitsintaꞌ anungꞌ isangꞌ i udzada i ruan u, i arangan itip bini angu. 49 Da bitsintaꞌ manga ringanta i dzi nanggangꞌ da mamida i atsungꞌa gin da aranga sangꞌ garam rima ungar yaba intap tatapiꞌ tauf mamida i mingꞌa gin i gifa ufiak. Da gubuꞌ mpui fur yaban da yutan, da sung angu igruꞌ ruan iruꞌ da itatarat i ruan.”
+ 6:1 Lo 23:25 * 6:4 Anutu ungaran — Tafit yatangꞌ ungar Moses tipa i apu rini gangan suda Anutu ungaran. Ungar igi binganggan ‘tabernakel’. Raiyi da Tafit narunggan Solomon itip Ungar Mararam i tauf da gai. + 6:4 1Sa 21:1-6; Mt 12:3-4; Mk 2:25-26 † 6:13 aposel — Aposel ruas da garam Yisu tanginda fada i nida sisingꞌ bini wasi. Bingan aposel wainggan ibiani, ‘garam aru mangan tanginda fadan’. ‡ 6:15 faringꞌa Dzelot in — Dzelot igi da rib Yuda utupan mangan buginda i mpada warangꞌ i Rom gabman gan da isif ngants in. + 6:16 Mt 10:2-4; Mk 3:16-19; Ap 1:13 + 6:28 Mt 5:44 + 6:29 Mt 5:39-40 + 6:30 Mt 5:42 + 6:32 Mt 5:46 + 6:33 Mt 5:47 + 6:35 Mt 5:45 + 6:36 Mt 5:48 + 6:38 Mt 7:2; Mk 4:24